আমরা এক দিক থেকে ভাগ্যবান এই অর্থে যে আমাদের নিজের দেশেই আন্তর্জাতিক অপরাধ সংক্রান্ত তাত্ত্বিক বিষয়গুলোর বাস্তব প্রয়োগ প্রত্যক্ষ করার সুযোগ ঘটেছে। বিষয়গুলো আমাদের কাছে আর শুধু ‘বইয়ের বিষয়’ হয়ে নেই; বিষয়গুলো বাস্তব, প্র্যাকটিক্যাল, জীবন্ত; শুধু তাই নয় এটা আমাদের অস্তিত্বের এবং আমাদের সামষ্টিক ইতিহাসের সাথে এখন সরাসরি যুক্ত হয়ে পড়েছে। অনেকেই হয়তো জানেন না, আমাদের সেই ১৯৭৩ সালে করা আইনটির বহু বিধানই তিন দশক পরে বিশ্বের বিভিন্ন আন্তর্জাতিক আদালতের বিধিগুলোতে অন্তর্ভুক্ত হয়েছে অনুসরণীয় হিসেবে। ইতিপূর্বে একাধিকবার আমরা আলোচনা করেছি আমাদের বিভিন্ন ওয়ার্কশপ এবং পাঠচক্রগুলোতে – ১৯৭৩ সালের আইন এবং বাংলাদেেশর এই বর্তমান বিচার প্রক্রিয়াটি একাধিক কারণেই কিছু দ্বৈততা ধারণ করে, এটি একদিকে যেমন sui generis অন্যদিকে তেমনি general এবং বিস্তৃত একটা বিষয়, যা আন্তর্জাতিক অপরাধ এবং আমাদের মুক্তিযুদ্ধ বিষয়ে আগ্রহী যে কোনো ছাত্রেরই নিবিড় অধ্যয়নের বিষয়।